b'\n_START_ARTICLE_\nM/S Moby Dada\n_START_SECTION_\n1981\xe2\x80\x931990: M/S Finlandia\n_START_PARAGRAPH_\nSuomen H\xc3\xb6yrylaiva Oy \xe2\x80\x93 Finska \xc3\x85ngfartygs Ab eli Effoa tilasi Finlandian W\xc3\xa4rtsil\xc3\xa4n Turun telakoilta. Sen runko rakennettiin Pernon telakalla ja vesillelaskun j\xc3\xa4lkeen loppuvarustelu tehtiin Turun telakalla. Alukselle harkittiin uusionime\xc3\xa4 Skandia, mutta silloisen p\xc3\xa4\xc3\xa4ministeri Mauno Koiviston puoliso Tellervo Koivisto kastoi aluksen Finlandiaksi. 13. huhtikuuta 1981 alus aloitti liikenteen Silja Linen Helsinki\xe2\x80\x93Tukholma-reitill\xc3\xa4. _NEWLINE_Finlandia otettiin pois liikenteest\xc3\xa4 10. tammikuuta 1982, sill\xc3\xa4 alus vietiin Pernon telakalle. Finlandian sek\xc3\xa4 sen sisaraluksen, Silvia Reginan keulat olivat huonosti suunniteltuja, ja ne jouduttiin rakentamaan uudelleen merenk\xc3\xa4yntiominaisuuksien parantamiseksi. Keulan oli alkuper\xc3\xa4iseen muotoonsa rakennettuna ajateltu tuovan lis\xc3\xa4\xc3\xa4 autopaikkoja. Uudelleenrakennuksessa autopaikkatilaa h\xc3\xa4visi noin 50 neli\xc3\xb6metri\xc3\xa4, ja samalla aluksen taverna, grilli ja disko uusittiin. T\xc3\xa4m\xc3\xa4 operaatio maksoi Silja Linelle noin viisi miljoonaa Suomen markkaa (alusta kohden)._NEWLINE_Vuonna 1988 Finlandia myytiin Suomen Yritysrahoitukselle, jotta Effoa voisi rahoittaa uudisrakennettaan, ja liisattiin Silja Linen liikenteeseen puoleksitoista vuodeksi eli vuoteen 1990 asti, kunnes Effoa \xe2\x80\x93\xc2\xa0Suomen H\xc3\xb6yrylaiva Oy tai my\xc3\xb6hemmin Effjohn Oy sai uuden Silja Serenadensa. Finlandia tosin oli myyty jo vuoden 1989 joulukuussa DFDS-varustamolle K\xc3\xb6\xc3\xb6penhaminaan. 15. toukokuuta 1990 Finlandia teki viimeisen merimatkansa Helsingin ja Tukholman v\xc3\xa4lill\xc3\xa4, jonka j\xc3\xa4lkeen se suuntasi Cityvarvetille G\xc3\xb6teborgiin.\n_START_SECTION_\n1990\xe2\x80\x932010: M/S Queen of Scandinavia\n_START_PARAGRAPH_\nFinlandia sai uuden nimen Queen of Scandinavia, ja se liputettiin Tanskaan, kotisatamanaan K\xc3\xb6\xc3\xb6penhamina. DFDS asetti aluksen liikenn\xc3\xb6im\xc3\xa4\xc3\xa4n reitille Oslo\xe2\x80\x93Helsingborg\xe2\x80\x93K\xc3\xb6\xc3\xb6penhamina. Vuonna 2000 alusta uudistettiin Remontowan telakalla Puolan Gda\xc5\x84skissa, jolloin siihen lis\xc3\xa4ttiin muun muassa per\xc3\xa4sponsonit sek\xc3\xa4 niin sanottu \xe2\x80\x9dducktail\xe2\x80\x9d-per\xc3\xa4rakenne. _NEWLINE_Kes\xc3\xa4ll\xc3\xa4 2001 Queen of Scandinavia siirtyi liikenn\xc3\xb6im\xc3\xa4\xc3\xa4n IJmuidenista Newcastleen, ja 27. toukokuuta 2009 se aloitti liikenteen Newcastle\xe2\x80\x93Stavanger\xe2\x80\x93Haugesund\xe2\x80\x93Bergen-linjalla. DFDS kuitenkin lakkautti linjan 1. syyskuuta 2008 alkaen, joten my\xc3\xb6s Queen of Scandinavia j\xc3\xa4i ty\xc3\xb6tt\xc3\xb6m\xc3\xa4ksi, sill\xc3\xa4 alukselle ei ollut tilaa DFDS Seawaysin laivastossa. Alusta makuutettiin Kors\xc3\xb8rissa._NEWLINE_Alstom vuokrasi aluksen vuoden 2009 kev\xc3\xa4\xc3\xa4ll\xc3\xa4 Oskarshamnin satamaan majoitusalukseksi 75 p\xc3\xa4iv\xc3\xa4ksi, kun kaupungissa sijaitsevaa ydinvoimalaa korjattiin. My\xc3\xb6hemmin alkukes\xc3\xa4st\xc3\xa4 alus kerrottiin myydyn suomalaiselle Nordic Sea Linelle, mutta kauppa peruuntui rahoituksen puutteeseen. Sen j\xc3\xa4lkeen alusta makuutettiin Klaip\xc4\x97dassa. _NEWLINE_Joulukuussa 2009 Tanskan poliisi vuokrasi Queen of Scandinavian majoituslaivaksi K\xc3\xb6\xc3\xb6penhaminan ilmastokonferenssin ajaksi.\n_START_SECTION_\nOngelmia\n_START_PARAGRAPH_\n26. marraskuuta 2007 Queen of Scandinavian keulak\xc3\xb6ydet irtosivat, ja keula osui Bergenin satamassa olleeseen tutkimusalukseen._NEWLINE_My\xc3\xb6h\xc3\xa4\xc3\xa4n illalla 16. huhtikuuta 2009 aluksella syttyi tulipalo Ruotsissa Oskarshamnissa, jossa se oli k\xc3\xa4yt\xc3\xb6ss\xc3\xa4 l\xc3\xa4heisen ydinvoimalan ty\xc3\xb6ntekij\xc3\xb6iden asuntolaivana. Tulipalon seurauksena alukselta evakuoitiin noin 240 ihmist\xc3\xa4.\n_START_SECTION_\n2010\xe2\x80\x932016: M/S Princess Maria\n_START_PARAGRAPH_\nVuonna 2010 aluksen hankki ven\xc3\xa4l\xc3\xa4inen varustamo St. Peter Line, ja se aloitti liikenn\xc3\xb6innin Pietarin ja Helsingin v\xc3\xa4lill\xc3\xa4 21. huhtikuuta 2010. Aluksen uudeksi nimeksi tuli Princess Maria, keisarinna Maria Fjodorovnan mukaan. Alus purjehti Maltan lipun alla kotisatamanaan Valletta, ja vuonna 2012 se liikenn\xc3\xb6i Helsingin L\xc3\xa4nsisataman ja Pietarin Merenkulkusataman v\xc3\xa4lill\xc3\xa4. Sotshin olympialaisissa 2014 alus toimi majoituslaivana. 2016 St. Peter Linen yhdistyess\xc3\xa4 Moby Linesin kanssa laiva siirtyi liikenn\xc3\xb6im\xc3\xa4\xc3\xa4n ranskaan.\n_START_SECTION_\n2017\xe2\x80\x93\xc2\xa0: M/S Mody Dada\n_START_PARAGRAPH_\nAlus risteilee Ranskan Bastian ja Nizzan v\xc3\xa4li\xc3\xa4.\n_START_SECTION_\nMuuta\n_START_PARAGRAPH_\nLaivalla kuvattiin elokuva Nightmare \xe2\x80\x93 painajainen merell\xc3\xa4, jonka ensi-ilta oli 5. joulukuuta 2012.'